‘De Klerk sou in die tronk wees as ek president was’Malema Maandag buite die hof. Foto: Getrude Makhafola/ANA Malema het buite die hof aan ondersteuners gesê De Klerk het as “leier van die apartheidsregering wag gehou oor die moord op swart mense”. Die FW de Klerk-stigting het Malema vroeër gekritiseer oor sy uitlatings verlede week dat wit mense besoekers in Suid-Afrika is. “De Klerk het geen reg om ons voor te skryf oor aanhitsing nie … hy het wag gehou oor die moord op ons mense. De Klerk moet elke aand as hy gaan slaap bid dat Malema nie president van Suid-Afrika word nie. As ek president word sal De Klerk toegesluit word vir die misdade wat hulle vir baie lank teen swart mense gepleeg het.” Volgens Malema verdien De Klerk “om in die tronk te verrot” aangesien hy “nooit gestraf is vir die moord op swart mense nie”. Malema is luid toegejuig. “Wie is De Klerk om my te wil voorskryf oor demokrasie? ŉ Moordenaar? Ek sal nooit vir De Klerk luister nie. My wens is om hom in die tronk te sien en vir lank te sien swaarkry,” het Malema gesê. “Hulle het ons mense doodgemaak en soos diere geslag. Ons vra nie dat wit mense geslag word nie, minstens nie nou nie.” Malema het verlede week soortgelyke uitlatings gemaak wat hom reeds ŉ klag by die Menseregtekommissie en die parlement se etiekkomitee op die hals gehaal het.